Komisijos sprendimas
1997 m. lapkričio 26 d.
dėl tam tikrų apsaugos priemonių, taikomų kai kuriems Kinijos kilmės žuvininkystės produktams ir iš dalies pakeičiantis Sprendimą 97/368/EB
(tekstas svarbus EEE)
(97/805/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. gruodžio 10 d. Tarybos direktyvą 90/675/EEB, nustatančią principus, reglamentuojančius produktų, įvežamų į Bendriją iš trečiųjų šalių, veterinarinių patikrinimų organizavimą [1], su paskutiniais pakeitimais, padarytais Direktyva 96/43/EB [2], ypač jos 19 straipsnį,
kadangi importuojant žuvininkystės produktus iš kai kurių Kinijos perdirbimo įmonių buvo aptikta Vibrio parahaemolyticus;
kadangi Vibrio parahaemolyticus buvimą lemia blogos higieninės sąlygos maisto gamybos ir (arba) perdirbimo procesų metu, o tai kelia grėsmę žmonių sveikatai;
kadangi dėl to produktų importas iš konkrečių Kinijos įmonių privalo būti uždraustas;
kadangi Bendrijos atlikti tikrinimai Kinijoje bei tikrinimų Bendrijos pasienio tikrinimo postuose rezultatai parodė, kad egzistuoja potencialūs rizikos sveikatai veiksniai, susiję su žuvininkystės produktų gamyba ir perdirbimu;
kadangi Komisijos sprendimas 97/368/EB dėl tam tikrų apsaugos priemonių, taikomų kai kuriems žuvininkystės produktams, kurių kilmės šalis yra Kinija [3], su paskutiniais pakeitimais, padarytais Sprendimu 97/620/EB [4], draudžia šviežių žuvininkystės produktų importą bei reikalauja šaldytus ir perdirbtus žuvininkystės produktus reguliariai teikti mikrobiologiniam tyrimui;
kadangi iki 1998 m. vasario 28 d. turėtų būti peržiūrėtas Sprendimas 97/368/EB bei remiantis nustatytais faktais šiame sprendime nustatytų priemonių taikymą reikėtų pratęsti iki 1998 m. birželio 30 d.;
kadangi šiame sprendime nustatytos priemonės neprieštarauja Veterinarijos nuolatinio komiteto nuomonei,
PRIĖMĖ ŠĮ SPRENDIMĄ:
1 straipsnis
Šis sprendimas taikomas šviežiems, šaldytiems ar perdirbtiems žuvininkystės produktams, kurių kilmės šalis yra Kinija.
2 straipsnis
Valstybės narės uždraudžia visų formų žuvininkystės produktų importą iš šių Kinijos įmonių: Pingyang freezing multiple-producing factory Nr. 60 Jiangkou Road Aojiang Pingyang, Zhejiang (gamyklos Nr. 3300/02097) ir Wenzhou Hongdali aquatic products processing Co. Ltda Yanting cold storage plant Yanting, Cangnan - Zhejiang (gamyklos Nr. 3700/02083).
3 straipsnis
Sprendimo 97/368/EB 6 straipsnyje data "1998 m. vasario 28 d." keičiama į datą "1998 m. birželio 30 d."
4 straipsnis
Valstybės narės pakeičia priemones, taikomas importams iš Kinijos, siekdamos jas suderinti su šiuo sprendimu. Apie tai jos nedelsdamos informuoja Komisiją.
5 straipsnis
Visas su šio sprendimo taikymu susijusias išlaidas padengia siuntėjas, gavėjas arba jų atstovas.
6 straipsnis
Šis sprendimas yra skirtas valstybėms narėms.
Priimta Briuselyje, 1997 m. lapkričio 26 d.